Llíria realitzarà un concert solidari per les entitats musicals afectades per la dana
06 de març de 2025

Llíria, la Ciutat de la Música, ha preparat un gran concert solidari per les entitats musicals afectades per la dana del passat 29 d'octubre. L'actuació està organitzada per l'Ajuntament de la localitat i compta amb la col·laboració de la Diputació de València, la Federació de Societats Musicals de la Comunitat Valenciana, les societats musicals del municipi Banda Primitiva i Unió Musical, el Conservatori Professional de Llíria, l'Escola Música Temprana i Consolat de Mar. Se celebrarà el pròxim 30 de març a les 19.30 hores al teatre de la Banda Primitiva.

D'esta manera, Llíria, integrant de la Xarxa de Ciutats Creatives de la UNESCO en la modalitat de música, impulsa este esdeveniment benèfic en un concert extraordinari que comptarà amb la participació de músics professionals i amateurs integrants de les formacions musicals del municipi. I ho faran sota la batuta dels directors titulars de les orquestres simfòniques de la Unió i de la Primitiva, i d'altres directors convidats, tot dins de la formació orquestral “Llíria City of Music”.

La localitat destinarà la recaptació del concert a les poblacions i entitats musicals que s'han vist afectades per la tràgica riuada del passat 29 d'octubre, en la qual algunes d'elles han patit danys considerables en els seus béns i la pèrdua d'instrumental.

Les entrades per a assistir a este esdeveniment solidari es podran adquirir a través de l'App i web de l'Ajuntament de Llíria, i a més s'ha habilitat en estes plataformes una Fila Zero per a col·laborar en esta causa per a qui no puga assistir.

Entrega d'instruments de corda

Igualment, en l'acte es farà entrega a les entitats afectades assistents que compten amb agrupacions de corda, d'uns 200 instruments musicals donats per l'empresa de luteria asiàtica de Huadong, que està agermanada amb Llíria a través del districte xinés de Pinggu (Pequín).